Vicky is gek oor roetine en drukDeur Cyril Blackburn en Annabelle Lombard Vicky du Buisson Vicky du Buisson, van Hoërskool Riebeeckrand, het ŉ verstommende 11 onderskeidings ingekatrol in die 2016-matriekeindeksamen. Sy het A’s vir Afrikaans, Engels, wiskunde, geografie, visuele kuns, fisiese wetenskappe, lewenswetenskappe, drama, rekenaartoepassingstegnologie, ekonomie en lewensoriëntering. Vicky is Sasha-Lee Roestorff se beste vriendin. “Ons is soos sussies.” Hierdie hoof- en onderhoofdogter het mekaar uitgedaag om so baie vakke te neem en was wonderlike ondersteuning en mededinging vir mekaar. Hulle dink glad nie dis ŉ buitengewoon uitsonderlike prestasie om soveel onderskeidings te kry nie. Hierdie slimkop van Randfontein se ouers is Frikkie, ŉ elektrisiën en Christa, ŉ huisvrou. Sy het ook ŉ jonger suster, Beula, wat in Graad 11 sal wees vanjaar. Haar ouers is baie trots op haar prestasies en hulle gloei as hulle vertel hoe sy die eerste een in hul gesin sal wees wat universiteit toe gaan. Na ŉ lekker vakansie tuis saam met haar gesin, gaan sy verder studeer. Sy is een van net 52 wit studente met toelating vir medies by die Universiteit van Pretoria. Sy wil graag ŉ traumachirurg word. Sy vertel dit is eintlik haar droom om in die lugmag as vlieënier en dokter te werk, maar in ons land is sy te kort. “Dit bly iets wat ek definitief nog gaan doen,” laat weet sy beslis. Vicky floreer onder druk en in stresvolle situasies en sal die uitdagendste beroep moontlik wil hê. Vicky was hoofdogter en leerlingraadvoorsitter. Sy is ook die skool se dux leerling. Sy sê sy het dit geniet dit om te lei en dit te doen deur respek te betoon en ander op te bou. Sy is gek oor roetine en druk. Ons het haar gevra waarom ŉ mens uit vrye wil 11 vakke sou kies en sy het gelag dat dit eintlik nie so ŉ groot ding is nie. Sy besef sy het ŉ gawe van God gekry en moet dit ten volle benut. Sy het ook besef sy sal haar dood verveel met net 6 vakke. “Ek moet in ŉ blik gedruk word en gedwing word om te leer”. Sy sê ook sy probeer om in die middae eers bietjie te slaap sodat sy saans en soggens vroeg haar beste kan gee. Sy kan dan maklik met drie ure slaap oor die weg kom. Vicky skryf stories en gedigte in haar vrye tyd en sy is ook lief vir lees. Sy erken sy hou van slaap, eet en Snapchat, nes elke ander tiener. Vicky oefen ook graag. Sy geniet atletiek en skopboks. Haar grootste rolmodel is William Blake, vir sy pragtige gedig wat sy dink boekdele spreek oor die lewe: To see a world in a grain of sand And a heaven in a wild flower Hold infinity in the palm of your hand And eternity in an hour. Vicky se beste eienskap is haar sin vir humor en spontaniteit. Sy sê sy glimlag sommer vir vreemdelinge in die openbaar. Oor haar swakste eienskap skerts sy: “ek hou baie van sing, maar ek maak net mense se ore seer”. Vir Vicky is nederigheid en afhanklikheid van God belangrike waardes wat ŉ mens ver sal bring in die lewe. Sy skryf ook haar akademiese sukses toe aan God se hulp en seën. “Ek is al my talente en prestasies verskuldig aan God en Hy is die belangrikste aspek van my lewe. Nederigheid, gebed en God sal jou ver bring in die lewe.” Sy glo God stel in ons begeertes belang en ons mag alles vra met danksegging. “Ek maak sommer deeglik daarvan gebruik”, lag sy. Lees berigte oor ander toppresteerders hier.